AUDIO: Cum s-a jucat mafiotul Wang cu statul român. În 2013 i s-a retras cetățenia ca ”pericol pentru siguranța națională” și în 2014 i-am dat drept de ședere pe 5 ani! Afacerea rețelei de la ”Shanghai” a ajuns în faza în care oficialii români le dau ultimatumuri ziariștilor: ”Afectați interesele statului”!

joi, 5 aprilie 2018, 6:58

Ministerul Economiei a comunicat oficial ieri că, în 2017, n-a dat aprobare de intrare la Cupru Min pentru niciun reprezentant al companiei Merlion.

În același timp, prezentăm înregistrarea dialogului cu directorul Nicolae Turdean, care afirmă explicit că l-a primit în toamna lui 2017 pe Wang Yan ca reprezentant al Merlion.

Cu care, de altfel, Turdean a și semnat o lună mai târziu, octombrie 2017, contractul pentru cele 80.000 de tone de minereu de cupru.

”Delegația chineză a luat aprobare de la minister și le-am prezentat halele și restul”.

E o dovadă simplă a jocului ”De-a v-ați ascunselea” pe care mafiotul l-a jucat permanent cu statul român, ajutat de oameni corupți din guvernul și structurile de forță din România.

”Presa afectează interesul statului”, e tot ce pot să spună acum oficialitățile!

Complicitatea lor cu Wang și cu interesele chineze nu mai poate fi însă camuflată.

Deși în 2013 mafiotul a fost catalogat drept un pericol major de către SRI, imediat, în noiembrie 2014, Wang Yan a primit drept de ședere pe cinci ani în România, până în 2019!

Chinezul are legături cu o serie de înalți ofițeri români, care apar în fișele DIICOT în cazul traficului de minore de la ”Shanghai”.

Unul dintre ei este generalul Bujor Florescu, fost șef adjunct al DIPI, serviciul secret al MAI, care a ajuns la pensie angajat al lui Wang.

Bujor Florescu (indicat de săgeată, încercuit), fost adjunct la „Doi ș-un sfert” (2009-2011), fișat în Dosarul „Shanghai”, a fost identificat de Gazetă în două fotografii realizate de Libertatea, respectiv Mediafax la inaugurarea China Town, luând loc la două rânduri în spatele lui Wang Yan (dreapta)



Investigație de Mirela Neag, Răzvan Luțac și Cătălin Tolontan

Ca la orele de sport ale copilăriei, să inspirăm adânc și să expirăm.

14 ofițeri români au fost monitorizați de DIICOT în cazul prostituției infantile coordonate de Mihai și Wang

Citiți, vă rugăm, reacțiile oficiale ale statului român de la finalul articolului!

Pe rând, autoritățile și companiile statului tac, ascund ce favoruri i-au acordat lui Wang și se declară iritate de ceea ce scriem.

Cupru Min și-a compus chiar un aer amenințător în comunicatul său către ziar!

Cupru Min: ”Prin articol afectați interesele comerciale ale companiei și ale statului”

”Prin articolul în care afirmați că un mafiot chinez are contract pe 100% din producția de cupru a României generați îndoieli asupra reputației și imaginii publice a societății Cupru Min. Astfel, riscați să afectați interesele comerciale ale companiei și, implicit, ale statului român și să deteriorați relația contractuală cu clientul nostru – mai ales că ați devoalat detalii ale unui contract confidențial, sub pretextul interesului public/jurnalistic”.

Afectăm ”interesele statului”.

Nu rețeaua pedofilă de la ”Shanghai” le afectează, nu prezența lui Wang Yan între granițele României, nu un mafiot în curtea și în contractele Cupru Min afectează statul, nu polițiștii și comisarii de Gardă care-i protejează pe chinezi, ci faptul că acum le cunoașteți, asta afectează!

Inspirați și expirați.

Wang a renunțat la proces și a primit drept de ședere până în 2019!

După ce în 2013 pierde cetățenia română, Alexandru Ioan își retrage, în februarie 2014, ultima cale de atac în justiție.

Povestea arată ca o renunțare venită în urma unei negocieri de culise.

”Pericolul la siguranța națională” căzuse la înțelegere cu statul român, care îi oferă, în schimb, un drept de ședere pe teritoriul țării pe cinci ani de zile.

Până în 2019!

Ziarul a cerut informații de la Direcția de Pașapoarte, Poliția de Frontieră și Inspectoratul General pentru Imigrări.

Cum de s-a întors în România fostul Alexandru Ioan, actualul Wang?

Cine l-a girat pe cel considerat ”parte a unei organizații care a comis fapte împotriva siguranței naționale”?

Pașapoartele și Frontiera ne-au trimis la Imigrări, ”pentru că ei se ocupă de cetățenii străini cu drept de ședere în România”.

Cu alte cuvinte, vedeți că acolo e problema!

Oficial Cupru Min: ”Cum poate statul să-i dea permis după ce i-a retras cetățenia?”

Inspectoratul General pentru Imigrări a răspuns.

Vedeți-vă de treaba voastră!, asta a spus, în esență. Inspectoratul nu a explicat prezența lui Wang în țară, considerând că aceasta nu e o informație publică.

Are dreptate IGI. De ce ar fi public un pericol public?!

Exact așa au răspuns DIICOT și Inspecția Judiciară când i-am întrebat cine a clasat cazul rețelei de la Shanghai, dosar în care apărea și Wang, alături de ofițeri români corupți.

Numai că, atunci când se apără pe sine, instituțiile aruncă vina unele pe altele.

Cupru Min dezvăluie într-un comunicat de acum câteva zile că Wang a prezentat documente legale de ședere în România până în 2019.

”Chinezul avea un permis de ședere pe cinci ani. Nu e vina noastră, cum poate statul să-i dea permis după ce i-a retras cetățenia?”, a detaliat ieri un oficial al companiei din Abrud.

Ministerul Economiei își contrazice directorul de la Cupru Min

La rându-i Cupru Min e sub asediul informațiilor dinspre Ministerul Economiei, unde lucrurile fierb.

Nicolae Turdean, fostul director de la Cupru Min, a declarat pentru ziar, și aveți azi înregistrarea acelor părți din dialog, că Wang Yan și ceilalți de la Merlion au luat acordul Ministerului Economiei ca să viziteze întreprinderea de la Roșia Poeni.

”Au cerut și au primit aprobarea de la Structura de Securitate a minsterului”, pretinde Turdean.

Dar, în răspunsul trimis ziarului, Ministerul Economiei îl contrazice în mod oficial pe directorul care a semnat contractul.

”Referitor la solicitarea dumneavoastră din data de 3 aprilie 2018, formulată în virtutea Legii 544/2001, a liberului acces la informațiile de interes public, vă comunicăm următoarele:

Din datele înregistrate la Compartimentul Informații Clasificate din cadrul Ministerului Economiei, rezultă că nu s-a solicitat în cursul anului 2017 acces pentru reprezentanți ai firmei Mercuria Merlion Resources Holdings Limited la Cupru Min”.

Ministerul spune ceva foarte grav și la adresa lui Turdean, dar și la adresa statului.

E clar că numele lui Wang Yan fusese albit.

Dar bulgărele se rostogolește. După ce ziaristul Radu Ciobotea a insistat îndelung, în Opinia Transilvană, pe situația de la Cupru Min, în aceste zile informațiile se dezgheață rapid.

Hotnews a primit confirmări despre minciunile conducerii Cupru Min, iar știripesurse.ro a făcut rost de un document în care directorul Cupru Min raportează o vizită a lui Wang, după ce n-a avut aprobarea să-l primească!

De-a v-ați ascunselea

Wang a fost, evident, la Cupru Min și în 2017, când ministerul spune că n-a fost nimeni de la Merlion!

Ne-am obișnuit ca statul să mintă sau să-i convină să nu aibă informații când e vorba de rețeaua de mafioți de la salonul de masaj ”Shanghai”.

De două ori figurează oficial Wang Yan în exploatarea strategică de la Roșia Poeni, pe 5 și 18 septembrie 2017.

Însă aceste vizite apar, la Structura de Securitate a Ministerului Economiei, ca fiind făcute de Wang în numele altor firme, nu pentru Merlion.

10 milioane de euro în doi ani câștigă, conform companiei, Cupru Min din contractul cu Merlion față de contractul anterior

O companie s-a recomandat drept canadiană și alta ca australiană, potrivit informațiilor din interiorul ministerului.

De-a v-ați ascunselea cu statul român!

Cum e posibil un astfel de joc al oglinzilor?

Prietenii cu grade înalte ale lui Wang

Toate aceste iluzii sunt nu doar posibile, ci obligatorii.

Altfel Wang Yan nu ar fi putut comite în România extorcarea propriilor compatrioți, vulnerabilizarea poliției române și bătaia de joc la adresa tuturor.

E în fabrică, nu e în fabrică, e în țară, nu e în țară, e periculos pentru statul român și e, în același timp, cel mai bun prieten al statului român.

Zeci de ofițeri români l-au ajutat.

Un singur exemplu.

Șeful de poliție Bujor Florescu a fost numit de Vasile Blaga adjunct la DGIPI, serviciul secret al MAI, în 2009.

Apropiat al rețelei de chinezi pedofili, fișat de SRI și de DIICOT în 2005, Florescu a avansat în funcții importante din MAI.

”Gestionarea documentelor specifice care vizează activitatea CSAT”

În 2011 șeful de poliție apare în vecinătatea lui Wang la lansarea China Town, unde e înregistrată de fapt compania Mercuria Resources – versiunea română, Mercuria fiind firma mamă a lui Merlion, versiunea românească.

Știți ce era Bujor Florescu atunci?

Unul dintre boșii Direcției Management Operational din MAI, sub Traian Igaș. Direcția nu era o structură operativă, dar avea un rol strategic important în arhitectura Ministerului de Interne.

Printre altele, Bujor Florescu se ocupa de ”gestionarea documentelor specifice care vizează activitatea CSAT”.

Acest om este angajat, imediat ce iese la pensie, în 2011, de către Wang Yan.

Despre acest nivel de influență vorbim. Premieri, ambasadori, directori de companii strategice, generali SRI, fratele șefului SIE, toți erau pe lista amicilor lui Wang și a lui Mihai!

Dar, vorba Consiliului de Administrație furios al Cupru Min, condus de Radu Coșarcă, păcat că ziariștii ”afectează interesele statului”.

Drept la replică Cuprumin

Răspuns Poliția de Frontieră

Răspuns Direcția Generală Pașapoarte

Răspuns Inspectoratul General Pentru Imigrări

CUPRINS: Toate capitolele din investigația GSP în cazul „Shanghai”